疎齋以舊作題淵明歸來圖詩見贈依韻奉和
作者：潘從大
朝代：宋

paragraphs: 公歸豈爲三徑松，取節荆軻讎祖龍。
平生大義要其終，遁身甘混田舍翁。
肯隨一世皆尚同，言言易水詩見志。
撫卷陡覺辭深雄，誰知筆補造化工。
寓懷麯糵匪轢醉，孤忠耿耿蟠心胸。
紆轡幾許塵埃中，柴桑不與車馬通。
八表同昏雨濛濛，皦日行天西復東。
當年榮木隨時窮，黄花今猶傲秋風。
拜公遺像讀公傳，眼高千載爲之空。